
       REPUBLIKA HRVATSKA
DRŽAVNOODVJETNIČKO VIJEĆE

KLASA: 712-13/26-DOV/02
URBROJ: 121-1
Zagreb, 21. srpnja 2026.   


Na temelju članka 45. Zakona o Državnoodvjetničkom vijeću („Narodne novine“, broj 67/2018, 126/2019, 80/2022 i 155/2023)  i članka 15. stavka 2. Zakona o javnoj nabavi (Narodne novine broj: 130/16, 114/2022 i 48/26; u daljnjem tekstu: Zakon o javnoj nabavi), predsjednica Državnoodvjetničkog vijeća, dana ______, donosi 

NACRT PRAVILNIKA
O PROVEDBI POSTUPKA JEDNOSTAVNE NABAVE U 
DRŽAVNOODVJETNIČKOM VIJEĆU

I. OPĆE ODREDBE
Članak 1.

1. Ovim se Pravilnikom o provedbi postupka jednostavne nabave (u daljnjem tekstu: Pravilnik) uređuju pravila, uvjeti i postupci jednostavne nabave koje će Državnoodvjetničko vijeće (u daljnjem tekstu: Naručitelj) provoditi do vrijednosti pragova za primjenu javne nabave u skladu s člankom 12. stavku 1. Zakona o javnoj nabavi:

a) robe i usluga te provedbu projektnih natječaja procijenjene vrijednosti manje od 50.000,00 eura,
b) radova procijenjene vrijednosti manje od 100.000,00 eura.

2. Procijenjena vrijednost postupaka jednostavne nabave navedena u ovom Pravilniku temelji se na vrijednosti bez poreza na dodanu vrijednost (PDV).

3. Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

4. Pojmovi koji nisu posebno definirani ovim Pravilnikom imaju značenje utvrđeno u Zakonu o javnoj nabavi i podzakonskim propisima kojima se uređuje područje javne nabave.

5. Na pitanja koja nisu uređena ovim Pravilnikom na odgovarajući se način primjenjuju odredbe Zakona o javnoj nabavi.

Članak 2.

1. Prilikom provedbe postupka jednostavne nabave prema ovom Pravilniku, Naručitelj je u odnosu na sve gospodarske subjekte obvezan poštivati temeljna načela utvrđena Zakonom o javnoj nabavi i to načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

2. Nabava ne smije biti osmišljena s namjerom izbjegavanja primjene Zakona o javnoj nabavi ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: modul jednostavne nabave u EOJN) ili s namjerom da se određenim gospodarskim subjektima neopravdano da prednost ili da ih se stavi u nepovoljan položaj.

3. Naručitelj je obvezan primjenjivati ovaj Pravilnik na način koji omogućava učinkovitu nabavu te ekonomično i svrhovito trošenje javnih sredstava.

II. KOMUNIKACIJA DRŽAVNOODVJETNIČKOG VIJEĆA KAO NARUČITELJA I GOSPODARSKIH SUBJEKATA

Članak 3.

1. U provedbi postupaka jednostavne nabave prema odredbama ovog Pravilnika koristi se elektronički način komunikacije, osim u slučajevima i za vrijednosti u kojima je ovim Pravilnikom dopušteno korištenje neelektroničkih sredstava komunikacije ili njihove kombinacije.

2. Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (u daljnjem tekstu: EOJN RH), modul jednostavne nabave u EOJN RH te službena elektronička pošta Državnoodvjetničkog vijeća kao Naručitelja u granicama primjene utvrđenim ovim Pravilnikom.

3. Za nabave procijenjene vrijednosti jednake ili manje od 15.000,00 eura elektronička komunikacija može se provoditi putem elektroničke pošte ili modula jednostavne nabave u EOJN RH koji koristi naručitelj, te posredno poštanskom pošiljkom ili kombinacijom navedenih sredstava komunikacije, ako je takav način komunikacije određen u pozivu na dostavu ponude te ovisno o svakom pojedinom predmetu nabave.

4. Za nabave procijenjene vrijednosti veće od 15.000,00 eura postupak jednostavne nabave obvezno se provodi putem modula jednostavne nabave u EOJN RH, u skladu s Zakonom o javnoj nabavi i ovom Pravilniku.  

5. Elektronička komunikacija mora se provoditi na način koji osigurava jednak tretman gospodarskih subjekata, integritet podataka i povjerljivost poslovnih informacija.

III. PLAN NABAVE I REGISTAR UGOVORA

Članak 4.

1. Naručitelj za svaku kalendarsku godinu donosi plan nabave koji treba sadržavati podatke u skladu s važećim propisima te ga ažurira prema potrebi.

2. Plan nabave i sve njegove kasnije promjene Naručitelj je obvezan objaviti u EOJN RH.

3. U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.

4. Registar ugovora i sve njegove kasnije promjene Naručitelj je obvezan objaviti u EOJN RH.

5. Na sva pitanja u odnosu na plan nabave i registar ugovora Naručitelja primjenjuju se odredbe Zakona o javnoj nabavi i podzakonskih propisa.

IV. SUKOB INTERESA

Članak 5.

Državnoodvjetničko vijeće kao Naručitelj obvezan je poduzeti prikladne mjere kojima se učinkovito sprječavaju, prepoznaju i uklanjaju sukobi interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Članak 6.

1. Sukob interesa između Državnoodvjetničkog vijeća kao Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:

        1. ako predstavnik Naručitelja istodobno obavlja upravljačke poslove u gospodarskom subjektu, ili
      2. ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

2. Predstavnikom naručitelja u smislu ovoga članka smatra se:

        1. čelnik
        2. član upravnog, upravljačkog i nadzornog tijela Naručitelja
        3. član stručnog povjerenstva za javnu nabavu
        4. druga osoba koja je uključena u provedbu ili koja može utjecati na odlučivanje naručitelja u postupku javne nabave, i
        5. osobe iz točaka 1., 2. i 3. ovoga stavka kod pružatelja usluga nabave koji djeluju u ime Naručitelja.

3. Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

Članak 7.

Odredba članka 6. stavka 1. ovoga Pravilnika primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (u daljnjem tekstu: povezane osobe) predstavnika naručitelja iz članka 6. stavka 2. ovoga Pravilnika.

Članak 8.

Prijenos udjela u vlasništvu na drugu osobu ili posebno tijelo (povjerenika) u skladu s posebnim propisima o sprječavanju sukoba interesa ne utječe na sukob interesa u smislu članka 6. ovoga Pravilnika.

Članak 9.

Iznimno od odredbi članaka 6. i 7. ovoga Pravilnika, sukob interesa ne postoji ako predstavnik Naručitelja iz članka 6. stavka 2. točaka 1. i 2. ovoga Pravilnika ili s njim povezana osoba iz članka 7. ovoga Pravilnika obavlja upravljačke poslove u gospodarskom subjektu po položaju, odnosno kao službeni predstavnik nekog naručitelja, a ne kao privatna osoba.

Članak 10.

1. Predstavnici Naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

2. Naručitelj je obvezan na temelju izjava svojih predstavnika:

1. na svojim internetskim stranicama objaviti popis gospodarskih subjekata s kojima je predstavnik Naručitelja iz članka 6. stavka 2. točke 1. i 2. ovoga Pravilnika ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i

2. za nabave čija je procijenjena vrijednost veća od 15.000,00 eura, predstavnici Naručitelja su obvezni prije početka rada u pojedinom postupku jednostavne nabave potpisati izjavu za sukob interesa te ju ažurirati bez odgađanja ako nastupe promjene.

3. Naručitelj je obvezan na temelju izjava svojih predstavnika u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.

Članak 11.

1. Predstavnik Naručitelja koji nije ujedno i čelnik Naručitelja obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka nabave te o tome obavijestiti čelnika Naručitelja.

2. Čelnik Naručitelja osigurava da predstavnik Naručitelja prestane sa svim aktivnostima u postupku nabave, bez odgađanja određuje drugu osobu predstavnikom Naručitelja koji preuzima njegove aktivnosti te osigurava da prethodno sudjelovanje izuzetog predstavnika ne ugrožava daljnji tijek istog postupka.

3. U slučaju sukoba interesa čelnika Naručitelja, kao i u slučaju sukoba interesa ostalih predstavnika Naručitelja čije izuzimanje iz provedbe postupka nabave nije moguće ili se izuzimanjem ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak nabave.

Članak 12.

Ugovor o nabavi sklopljen protivno odredbama ovog poglavlja Pravilnika koji se odnosi na sukob interesa je ništetan.

V. PREDMET NABAVE

Članak 13.

1. Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.

2. Predmet nabave se prije pokretanja postupka jednostavne nabave određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.

3. Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a) uključujući sve opcije obnavljanja ugovora.

VI. POKRETANJE, PRIPREMA I PROVEDBA POSTUPKA JEDNOSTAVNE NABAVE PREMA VRIJEDNOSNIM PRAGOVIMA

Članak 14.

Vrste postupka jednostavne nabave su:

- jednostavna nabava roba, usluga i radova te projektnih natječaja procijenjene vrijednosti do 15.000,00 eura,

- jednostavna nabava roba i usluga te projektnih natječaja procijenjene vrijednosti veće od 15.000,00 eura do 25.000,00 eura te radova procijenjene vrijednosti veće od 15.000,00 eura do 45.000,00 eura,

- jednostavna nabava roba i usluga te projektnih natječaja procijenjene vrijednosti veće od 25.000,00 eura, a manje od 50.000,00 eura te radova procijenjene vrijednosti veće od 45.000,00 eura, a manje od 100.000,00 eura.

VII. POSTUPAK JEDNOSTAVNE NABAVE ROBA, USLUGA I RADOVA TE PROJEKTNIH NATJEČAJA PROCIJENJENE VRIJEDNOSTI DO 15.000,00 EURA

Članak 15.

1. Postupak jednostavne nabave roba, usluga i radova te projektnih natječaja procijenjene vrijednosti do 15.000,00 eura odobrava predsjednik Državnoodvjetničkog vijeća ili osoba koju on za to ovlasti, a postupak provodi osoba ovlaštena za provođenje postupka jednostavne nabave.

2. Iznimno od odredbi o hitnoj nabavi, u postupku jednostavne nabave procijenjene vrijednosti manje od 9.000,00 eura Naručitelj može zatražiti ponudu jednog ili više gospodarskih subjekata.

3. U postupku jednostavne nabave roba, usluga i radova te projektnih natječaja za iznos procijenjene vrijednosti jednake ili veće od 9.000,00 eura, a manje od 15.000,00 eura, Naručitelj može uputiti poziv za dostavu ponude na najmanje tri (3) gospodarska subjekta. Postupak nabave se može nastaviti i valjana ponuda se može odabrati i u slučaju ako je u roku pristigla samo jedna ispravna ponuda.

4. Iznimno, u slučaju izvanredne ili hitne nabave, odnosno drugim posebnim situacijama koje Naručitelj nije mogao predvidjeti niti na njih utjecati, ukupne vrijednosti do 600,00 eura (bez poreza na dodanu vrijednost), nije nužno prethodno pozivom zatražiti dostavu ponude, niti izdati narudžbenicu (npr. izravna kupnja u prodavaonici i dr.) već će te isprave zamijeniti račun gospodarskog subjekta koji se izdaje i zaprima u skladu s propisima o elektroničkom izdavanju računa u javnoj nabavi i internim aktima o blagajničkom poslovanju Naručitelja.

5. Postupak jednostavne nabave procijenjene vrijednosti manje od 15.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom (ponuditeljem), koji je u postupku jednostavne nabave dostavio Naručitelju svoju ponudu i koja ponuda je ocijenjena prihvatljivom.

6. Narudžbenicu ili ugovor potpisuje predsjednik Državnoodvjetničkog vijeća ili osoba koju ona ovlasti za potpisivanje.

7. Narudžbenica mora sadržavati najmanje: podatke o naručitelju i gospodarskom subjektu, broj i datum izdavanja, opis predmeta nabave, količinu, cijenu (iskazanu bez PDV-a i s PDV-om), rok i mjesto isporuke te potpis ovlaštene osobe.


VIII. POSTUPAK JEDNOSTAVNE NABAVE ROBA I USLUGA TE PROJEKTNIH NATJEČAJA PROCIJENJENE VRIJEDNOSTI VEĆE OD 15.000,00 EURA DO 25.000,00 EURA TE RADOVA PROCIJENJENE VRIJEDNOSTI VEĆE OD 15.000,00 EURA DO 45.000,00 EURA

Članak 16.

1. Postupak jednostavne nabave roba i usluga te projektnih natječaja procijenjene vrijednosti veće od 15.000,00 eura do 25.000,00 eura te radova procijenjene vrijednosti veće od 15.000,00 eura do 45.000,00 eura pokreće se odlukom predsjednika Državnoodvjetničkog vijeća ili osobe koju on za to ovlasti (dalje u tekstu: Odluka) o imenovanju stručnog povjerenstva za pripremu i provedbu postupka jednostavne nabave (dalje u tekstu: stručno povjerenstvo).

2. Za nabavu robe i usluga te projektnih natječaja čija je procijenjena vrijednost veća od 15.000,00 eura do 25.000,00 eura te radova procijenjene vrijednosti veće od 15.000,00 eura do 45.000,00 eura, stručno povjerenstvo odabire u pravilu najmanje tri (3) gospodarska subjekta (a iznimno jednog) kojima upućuje poziv na dostavu ponuda putem modula jednostavne nabave u EOJN RH.

IX. POSTUPAK JEDNOSTAVNE NABAVE ROBA I USLUGA TE PROJEKTNIH NATJEČAJA PROCIJENJENE VRIJEDNOSTI VEĆE OD 25.000,00 EURA A MANJE OD 50.000,00 EURA TE RADOVA PROCIJENJENE VRIJEDNOSTI VEĆE OD 45.000,00 EURA, A MANJE OD 100.000,00 EURA

Članak 17.

1. Postupak jednostavne nabave procijenjene vrijednosti roba i usluga te projektnih natječaja procijenjene vrijednosti veće od 25.000,00 eura, a manje od 50.000,00 eura te radova procijenjene vrijednosti veće od 45.000,00 eura, a manje od 100.000,00 eura pokreće se odlukom predsjednika Državnoodvjetničkog vijeća ili osobe koju on za to ovlasti o imenovanju stručnog povjerenstva.

2. Za nabavu robe i usluga te projektnih natječaja čija je procijenjena vrijednost veća od 25.000,00 eura, a manje od 50.000,00 eura te za nabavu radova čija je procijenjena vrijednost veće od 45.000,00 eura a manje od 100.000,00 eura, stručno povjerenstvo je obvezno javno objaviti poziv na dostavu ponuda, putem javne objave u modulu jednostavne nabave EOJN RH, u kojem svaki zainteresirani gospodarski subjekt može predati ponudu.

3. Za nabavu roba ili usluga procijenjene vrijednosti veće od 25.000,00 eura, a manje od 50.000,00 eura, odnosno za nabavu radova procijenjene vrijednosti veće od 45.000,00 eura, a manje od 100.000,00 eura, Stručno povjerenstvo javno objavljuje poziv na dostavu ponuda u EOJN-u te provodi postupak u skladu s ovim Pravilnikom.

4. Iznimno, Naručitelj nije obvezan provesti postupak jednostavne nabave putem javne objave u EOJN-u, već ga provodi slanjem poziva na dostavu ponuda putem EOJN-a na adresu jednog ili više gospodarskih subjekata:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt,
3. ako je to nužno radi zaštite isključivih prava, uključujući prava intelektualnog vlasništva,

c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

5. Razlozi za primjenu iznimke iz stavka 4. ovoga članka moraju se detaljno obrazložiti u Odluci o pokretanju postupka (ili Zapisniku o pregledu i ocjeni ponuda) te se obvezno navode i obrazlažu prilikom unosa u Registar ugovora u EOJN-u.

X. STRUČNO POVJERENSTVO

Članak 18.

1. Stručno povjerenstvo obavlja poslove iz svoje nadležnosti u sastavu određenom odlukom o imenovanju.

2. U sastavu Povjerenstva su najmanje tri (3) člana koja pripremaju i provode postupak jednostavne nabave te prate izvršenje nabave.

3. Obveze i ovlasti stručnog povjerenstva su:

- priprema postupka nabave: priprema uvjeta vezanih uz predmet nabave, potrebnog sadržaja poziva na dostavu ponuda, tehničkih specifikacija, ponudbenih troškovnika i ostalih dokumenata vezanih uz predmet nabave,

- provedba postupka nabave: slanje poziva na dostavu ponuda gospodarskim subjektima odnosno javna objava ili slanje poziva na dostavu ponuda putem modula jednostavne nabave u EOJN RH, otvaranje pristiglih ponuda, izrada zapisnika o pregledu i ocjeni ponuda, priprema nacrta obavijesti o odabiru u skladu s kriterijima za odabir i uvjetima propisanima pozivom na dostavu ponuda ili priprema nacrta obavijesti o poništenju postupka te nadzor nad urednim izvršenjem ugovornih obveza odnosno narudžbenica odabranog gospodarskog subjekta.

XI. POZIV NA DOSTAVU PONUDA

Članak 19.

1. Poziv na dostavu ponuda mora sadržavati sve podatke potrebne za izradu i dostavu ponude, a osobito: naziv, OIB,  sjedište i kontakt Naručitelja, evidencijski broj nabave, podatke o gospodarskim subjektima s kojima je Naručitelj u sukobu interesa ukoliko isti postoje, procijenjenu vrijednost nabave bez PDV-a, opis predmeta nabave, tehničke specifikacije, podatak o grupama ako je predmet nabave podijeljen na grupe, rok, mjesto i način izvršenja, rok i način dostave ponuda, kriterij za odabir ponude, uvjete i dokaze ako se traže, pravila o zajednici gospodarskih subjekata, rok i način plaćanja, podugovarateljima i oslanjanju na sposobnost drugih subjekata, rok valjanosti ponude, način komunikacije, pravila o pojašnjenjima i izmjenama dokumentacije, razloge za odbijanje ponuda, razloge za poništenje postupka te podatke o prigovoru kada se prigovor može podnijeti.

2. Poziv na dostavu ponuda može sadržavati podatke o traženim jamstvima, uvjete sposobnosti ponuditelja te razloge za isključenje ponuditelja. Na sredstva, vrste i visinu jamstva, moguće uvjete sposobnosti te razloge za isključenje odgovarajuće se primjenjuju odredbe Zakona o javnoj nabavi.

3. U postupcima putem EOJN RH sadržaj poziva čine podaci uneseni u sustav i dokumenti koje sustav generira, uz dokumente koje naručitelj učitava kao priloge.

4. Poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja isključivo vjerodostojan tekst. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

XII. ROK ZA DOSTAVU PONUDA

Članak 20.
.
1. Rok za dostavu ponuda određuje se razmjerno u pozivu na dostavu ponuda i ovisi o karakteristikama predmeta nabave. 

2. Rok za dostavu ponuda u pravilu ne smije biti kraći od tri (3) radna dana od dana slanja poziva na dostavu ponuda odnosno objave poziva.

3. Kod postupaka jednostavne nabave koji se provode putem modula jednostavne nabave u Elektroničkom oglasniku javne nabave Republike Hrvatske javnom objavom, rok za dostavu ponuda ne smije biti kraći od pet (5) radnih dana, osim u opravdanim slučajevima.

4. Naručitelj može prije isteka roka za dostavu ponuda izmijeniti ili dopuniti poziv odnosno dokumentaciju o nabavi.

5. Ako izmjena ili dopuna može utjecati na izradu ponude, sadržaj ponude, dokazivanje sposobnosti, kriterij za odabir ponude, tehničke specifikacije, troškovnik, rok izvršenja ili ugovorne uvjete, naručitelj je dužan produljiti rok za dostavu ponuda. 
 
6. Nakon izmjene ili dopune dokumentacije gospodarskim subjektima mora preostati primjeren rok za pripremu ili prilagodbu ponude, koji za postupke s javnom objavom u pravilu ne smije biti kraći od tri (3) radna dana, osim ako je zbog složenosti izmjene potrebno odrediti dulji rok.
  
7. Ako se postupak jednostavne nabave provodi putem EOJN RH, izmjena dokumentacije, ispravak poziva, ponovno slanje poziva i produljenje roka za dostavu ponuda provode se putem EOJN RH u skladu s funkcionalnostima sustava.

XIII. POSTUPAK DOSTAVE PONUDA

Članak 21.

1. Ponude se dostavljaju na način određen u pozivu na dostavu ponuda.

2. U postupcima jednostavne nabave koji se provode putem EOJN RH ponude se dostavljaju isključivo elektronički, putem EOJN RH, i naručitelj ne smije pregledavati, ocjenjivati niti odabrati ponudu dostavljenu izvan toga sustava.  

3. U postupcima procijenjene vrijednosti jednake ili manje od 15.000,00 eura, ako se postupak ne provodi putem EOJN RH, ponude se mogu dostaviti elektroničkom poštom, poštom ili osobnom dostavom, ako je takav način izričito predviđen pozivom.

4. Ponuda mora biti izrađena prema zahtjevima iz poziva za dostavu ponuda. Ponuditelj izražava cijenu ponude u eurima. U cijenu ponude bez PDV-a moraju biti uračunati svi troškovi i popusti.

5. Pod uvjetima i ograničenjima iz Zakona o javnoj nabavi ili propisanim u pozivu na dostavu ponuda, ponuditelji u ponudi mogu uključiti i druge gospodarske subjekte u svojstvu podugovaratelja, odnosno gospodarskih subjekta na čiju se sposobnost ponuditelj oslanja.

Članak 22.

1. Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda najkasnije tijekom drugog (2) radnog dana prije roka određenog za dostavu ponuda, odnosno trećeg (3) radnog dana kod postupaka jednostavne nabave koji se provode putem modula jednostavne nabave u Elektroničkom oglasniku javne nabave Republike Hrvatske javnom objavom.

2. Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN-u najkasnije dan prije roka određenog za dostavu ponuda.

3. U slučaju bitne izmjene poziva na dostavu ponuda Naručitelj je dužan razmjerno produžiti rok za dostavu ponuda za minimalno 3 (tri) dana, računajući od dana slanja izmjene na objavu, osim ako je zbog složenosti izmjene potrebno odrediti dulji rok.

Članak 23.

1. Ponuditelj može do isteka roka za dostavu ponuda dostaviti izmjenu ili dopunu ponude na isti način kao i osnovnu ponudu s obveznom naznakom da se radi o izmjeni ili dopuni ponude.

2. Do trenutka otvaranja ponuda nije dopušteno davanje informacija o zaprimljenim ponudama.


XIV. OTVARANJE, PREGLED I OCJENA PONUDA ZA NABAVE PROCIJENJENE VRIJEDNOSTI JEDNAKE ILI MANJE OD 15.000,00 EURA

Članak 24.

1. Protekom roka za dostavu ponuda ovlaštena osoba za provedbu postupka jednostavne nabave otvara, pregledava i ocjenjuje ponude na temelju uvjeta i zahtjeva koji su traženi u pozivu na dostavu ponuda te izrađuje zapisnik o pregledu i ocjeni ponuda.

2. Postupak otvaranja ponuda je nejavan.

3. Pregled i ocjena ponuda su tajni do donošenja Obavijesti o odabiru ili poništenju postupka jednostavne nabave.

4. Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku. Komunikacija između Naručitelja i ponuditelja vodi se u pravilu elektroničkim putem.

4. Ponudbeni list, troškovnik i jamstvo za ozbiljnost ponude ne smatraju se određenim dokumentima koji nedostaju te Naručitelj ne smije zatražiti ponuditelja da iste dostavi tijekom pregleda i ocjene ponuda.


XV. OTVARANJE, PREGLED I OCJENA PONUDA ZA NABAVE PROCIJENJENE VRIJEDNOSTI VEĆE OD 15.000,00 EURA

Članak 25.

1. Protekom roka za dostavu ponuda stručno povjerenstvo otvara i provjerava ponude, a EOJN generira zapisnik o otvaranju ponuda.

2. Ponude otvaraju najmanje dva (2) člana stručnog povjerenstva.

3. Otvaranje ponuda u postupcima jednostavne nabave nije javno. Iznimno, Naručitelj može u pozivu na dostavu ponuda odrediti da će otvaranje ponuda biti javno. 

4. U slučaju da je postupak vođen putem javne objave poziva na dostavu ponuda putem EOJN-a, javno se objavljuje generirani zapisnik o otvaranju ponuda.

Članak 26.

1. Nakon otvaranja ponuda stručno povjerenstvo pregledava i ocjenjuje ponude na temelju uvjeta i zahtjeva koji su traženi u pozivu na dostavu ponuda te izrađuje zapisnik o pregledu i ocjeni ponuda.

2. Pregled i ocjena ponuda su tajni do donošenja Obavijesti o odabiru ili poništenju postupka jednostavne nabave.

3. Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku. Komunikacija između Naručitelja i ponuditelja vodi se putem EOJN-a.

4. Ponudbeni list, troškovnik i jamstvo za ozbiljnost ponude ne smatraju se određenim dokumentima koji nedostaju te Naručitelj ne smije zatražiti ponuditelja da iste dostavi tijekom pregleda i ocjene ponuda.

XVI. KRITERIJ ZA ODABIR PONUDA

Članak 27.

1. Kriterij odabira je najniža cijena ili ekonomski najpovoljnija ponuda.

2. Ako je kriterij za odabir ponude cijena ponude, ponude se rangiraju prema cijeni ponude bez poreza na dodanu vrijednost. U slučaju da su dvije ili više ponuda jednako rangirane prema kriteriju najniže cijene, odabire se ponuda koja je zaprimljena ranije.

3. U pozivu za dostavu ponuda mora biti naveden kriterij odabira, a u slučaju primjene kriterija ekonomski najpovoljnije ponude moraju biti navedeni dodatni kriteriji temeljem kojeg će se ponuda bodovati (primjerice kvaliteta, tehnička i estetska vrijednost, organizacija i kvalifikacija osoblja i slično) te način njihova bodovanja.  

XVII. RAČUNSKA ISPRAVNOST PONUDE

Članak 28.

Stručno povjerenstvo (odnosno ovlaštena osoba za nabave do procijenjene vrijednosti 15.000,00 eura) provjerava računsku ispravnost ponude. Ako se utvrdi računska pogreška, Naručitelj će ponuditelju uputiti pisani zahtjev za prihvat ispravka računske pogreške. Pri ispravku računske pogreške koristi se isključivo jedinična cijena iz troškovnika. Ponuditelj je dužan u primjerenom roku koji odredi Naručitelj dostaviti pisani prihvat ispravka računske pogreške. Ako ponuditelj u određenom roku ne dostavi prihvat ili ga odbije, njegova se ponuda odbija.

XVIII. ODLUKE NARUČITELJA

Članak 29.

Za nabave čija je procijenjena vrijednost jednaka ili manja od 15.000,00 eura, ovlaštena osoba za provedbu postupka izrađuje i potpisuje zapisnik o pregledu i ocjeni ponuda koji služi kao podloga predsjedniku Državnoodvjetničkog vijeća ili osobi koju on za to ovlasti za odobrenje nabave, odnosno za izdavanje narudžbenice ili sklapanje ugovora.
Zapisnik o otvaranju te zapisnik o pregledu i ocjeni ponuda za nabave čija je procijenjena vrijednost veća od 15.000,00 eura bez PDV-a potpisuju članovi stručnog povjerenstva te predlažu predsjedniku Državnoodvjetničkog vijeća ili osobi koju on za to ovlasti donošenje Odluke o odabiru ili Odluke o poništenju postupka.

Članak 28.

1. Naručitelj će odbiti ponude pregledom i ocjenom ponuda ako utvrdi da je ponuda nepravilna, neprihvatljiva ili neprikladna.  

2. Nepravilna ponuda je svaka ponuda koja nije u skladu s dokumentacijom o nabavi, ili je primljena izvan roka za dostavu ponuda, ili postoje dokazi o tajnom sporazumu ili korupciji, ili nije rezultat tržišnog natjecanja, ili je naručitelj utvrdio da je izuzetno niska, ili ponuda ponuditelja koji nije prihvatio ispravak računske pogreške.

3. Neprihvatljiva ponuda je svaka ponuda čija cijena prelazi procijenjenu vrijednost nabave, odnosno osigurana novčana sredstva naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta i ponuda ponuditelja za kojeg se utvrdi da je u sukobu interesa u skladu s odredbama članka 5. – 12. ovog Pravilnika.

4. Neprikladna ponuda je svaka ponuda koja u cijelosti ne odgovara potrebama Naručitelja te bez značajnih izmjena ne može zadovoljiti potrebe i zahtjeve iz poziva na dostavu ponuda.

Članak 29.

1. Naručitelj može poništiti postupak jednostavne nabave prije ili nakon isteka roka za dostavu ponuda ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.

2. Naručitelj je obvezan poništiti postupak jednostavne nabave: ako nije pristigla nijedna ponuda, ako nakon odbijanja ponuda ne preostane nijedna valjana ponuda, ako su sve ponude znatno veće od procijenjene vrijednosti nabave i osiguranih sredstava, ako se utvrdi sukob interesa koji se ne može na drugi način otkloniti, ako su utvrđeni nedostaci u dokumentaciji o nabavi ili provedbi postupka zbog kojih postupak nije moguće zakonito dovršiti, ako je to potrebno radi zaštite javnog interesa.

3. Ako se ponuda u odnosu na cijenu ili trošak čini izuzetno niska, Naručitelj može uz odgovarajuću primjenu odredaba Zakona o javnoj nabavi odbiti ponudu u slučaju da objašnjenje ili dostavljeni dokazi ponuditelja ne opravdavaju nisku predloženu razinu cijene ili troškova.

4. Za nabave procijenjene vrijednosti jednake ili manje od 15.000,00 eura, postupak se poništava odlukom čelnika tijela ili osobe koju on ovlasti, a odluka o poništenju s obrazloženjem šalje se svim ponuditeljima putem elektroničke pošte.

5. U postupcima jednostavne nabave čija je procijenjena vrijednost veća od 15.000,00 eura bez PDV-a, obavijest o poništenju izrađuje se, pohranjuje i objavljuje u sustavu EOJN RH. Ako se postupak poništava prije otvaranja ponuda, zapisnik o pregledu i ocjeni ponuda ne sastavlja se, a razlozi poništenja obrazlažu se izravno u sustavu EOJN RH.

5. Svaki akt o poništenju postupka mora biti detaljno obrazložen.

Članak 30.

1. Nakon pregleda i ocjene ponuda, predsjednik Državnoodvjetničkog vijeća ili osoba koju on za to ovlasti donosi Odluku o odabiru najpovoljnije ponude ili Odluku o poništenju postupka jednostavne nabave.

2. Odluku iz stavka 1. ovoga članka predsjednik Državnoodvjetničkog vijeća ili osoba koju on za to ovlasti donosi najkasnije u roku od 15 (petnaest) dana od dana otvaranja ponuda, osim ako pozivom na dostavu ponuda nije određeno drugačije.

3. Naručitelj je obvezan istovremeno izvijestiti sve ponuditelje o rezultatima postupka dostavom Odluke o odabiru ili Odluke o poništenju, kojoj se obvezno prilaže zapisnik o pregledu i ocjeni ponuda.

4. U postupcima jednostavne nabave procijenjene vrijednosti jednake ili manje od 15.000,00 eura, Odluka o odabiru ili Odluka o poništenju dostavlja se svim ponuditeljima bez odgode putem elektroničke pošte.

5. U postupcima jednostavne nabave procijenjene vrijednosti veće od 15.000,00 eura, Obavijest o odabiru ili poništenju izrađuje se i objavljuje u modulu jednostavne nabave u EOJN-u RH. Obavijest se smatra dostavljenom svim sudionicima jednostavne nabave istekom dana u kojem je objavljena u EOJN-u RH.

XIX. ZAHTJEV ZA UVID U DOKUMENTACIJU

Članak 31.

1. Nakon dostave Odluke o odabiru ili poništenju, na zahtjev ponuditelja zaprimljen najkasnije dan prije isteka roka za prigovor, Naručitelj je obvezan najkasnije idući radni dan do 16:00 sati omogućiti uvid u cjelokupnu dokumentaciju predmetnog postupka putem EOJN-a, uključujući zapisnike, dostavljene ponude, osim u one dokumente koji su označeni tajnima te one dokumente koji sadrže podatke o mrežnim i informacijskim sustavima kojima se Naručitelj služi u svom poslovanju ili u pružanju svojih usluga, informacije o mjerama za zaštitu i sprječavanje incidenata, a sve u skladu s propisima o kibernetičkoj sigurnosti, kao ni u one dijelove ponuda koji sadrže podatke čije bi otkrivanje moglo predstavljati prijetnju sa stajališta kibernetičke sigurnosti.

2. Na zahtjev ponuditelja za uvid zaprimljen najkasnije dan prije isteka roka za prigovor, Naručitelj je obvezan isti uvid omogućiti najkasnije idući radni dan do 16:00 sati.

XX. PRAVNA ZAŠTITA (PRAVO NA PRIGOVOR, ROKOVI I POSTUPANJE)

Članak 32.

1. U postupcima jednostavne nabave procijenjene vrijednosti veće od 15.000,00 eura bez PDV-a, gospodarski subjekt koji je sudjelovao u postupku (dostavio ponudu) ima pravo izjaviti prigovor Naručitelju zbog povrede odredaba ovog Pravilnika ili poziva na dostavu ponuda.

2. Prigovor se izjavljuje u roku od 3 (tri) radna dana računajući od: dana javne objave izmjene poziva odnosno dokumentacije o nabavi (ako se prigovara na sadržaj poziva ili izmjene),dana objave Odluke o odabiru ili Odluke o poništenju u EOJN-u RH (ako se prigovara na postupak pregleda, ocjene, odabira ili poništenja) 

3. Prigovor se dostavlja isključivo elektroničkim putem kroz modul jednostavne nabave u EOJN-u RH. Prigovor dostavljen izvan ovoga sustava (npr. poštom ili elektroničkom poštom) smatrat će se nedopuštenim i odbacit će se.

4. Izjavljeni prigovor sprječava nastavak postupka jednostavne nabave i sklapanje ugovora o nabavi sve do donošenja odluke o prigovoru.

5. O prigovoru odlučuje predsjednik Državnoodvjetničkog vijeća ili osoba koju on za to ovlasti obrazloženom odlukom u roku od 5 (pet) radnih dana od dana zaprimanja prigovora u sustavu EOJN RH. Predsjednik prigovor može odbaciti, odbiti ili usvojiti. Odluka o prigovoru objavljuje se u sustavu EOJN RH i konačna je.

6. Predsjednik Državnoodvjetničkog vijeća ili osoba koju on za to ovlasti razmatra prigovor te može:

	1. obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora,

	2. odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,

	3. odbiti prigovor kao neosnovan,

	4. usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.

7. U postupcima jednostavne nabave procijenjene vrijednosti jednake ili manje od 15.000,00 eura bez PDV-a prigovor nije dopušten, a akti Naručitelja postaju izvršni odmah na dan donošenja odnosno dostave ponuditelju.

8.	Podnositelju prigovora ne pripada pravo na naknadu troškova u povodu izjavljenog prigovora.



Članak 33.

1. Odluka postaje izvršna:

1. istekom roka za prigovor, ako prigovor nije izjavljen,

2. dostavom odluke o prigovoru predsjedniku Državnoodvjetničkog vijeća ili osobi koju on za to ovlasti kojom se prigovor odbacuje, odbija ili se obustavlja postupak, ako je na Odluku izjavljen prigovor.

2. Naručitelj je obvezan nakon donošenja Odluke o odabiru ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu Odluku o odabiru ili, ako postoje razlozi, poništiti postupak nabave ako prvotno odabrani ponuditelj:

1. nije dostavio izjavu o produženju roka valjanosti ponude i jamstvo za ozbiljnost ponude,
2. u roku valjanosti odustane od svoje ponude,
3. je dostavio neistinite podatke, odnosno podatke koji predstavljaju davanje lažnih, nevjerodostojnih ili krivotvorenih informacija koje mogu utjecati na postupak nabave,
4. nije dostavio dokaz o ispunjenju posebnih uvjeta za izvršenje ugovora ili dokaz o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su takvi dokazi traženi u pozivu na dostavu ponuda,
5. je odbio potpisati ugovor o nabavi ili
6. nije dostavio jamstvo za uredno ispunjenje ugovora, ako je zahtijevano u pozivu na dostavu ponuda.

UGOVARANJE I IZVRŠENJE UGOVORA

XXI. SKLAPANJE UGOVORA

Članak 34.

1. Nakon što odluka o odabiru postane izvršna, naručitelj s odabranim ponuditeljem sklapa ugovor o nabavi ili izdaje narudžbenicu, ovisno o prirodi i vrijednosti nabave.

2. Ugovor ili narudžbenica moraju biti u skladu s uvjetima iz poziva na dostavu ponuda i odabranom ponudom.

3. Ugovor o nabavi ili narudžbenica predstavljaju pravni temelj za izvršenje nabave.

4. Izvršenje ugovora prati osoba ili osobe koje odlukom imenuje čelnik naručitelja, a koje su odgovorne za nadzor nad urednim i pravodobnim izvršenjem ugovornih obveza.


XXII. IZMJENA UGOVORA

Članak 35.

1. Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave uz odgovarajuću primjenu članaka 315. – 320. Zakona o javnoj nabavi.

2. Izmjene ugovora o nabavi Naručitelj je obvezan objaviti u registru ugovora.

3. Neovisno o pravilima izmjene ugovora, izmjena ugovora o jednostavnoj nabavi nije dopuštena ako bi rezultirala promjenom cijene koja bi:

1. za ugovor o jednostavnoj nabavi kojoj je prethodio postupak predviđen za nabave vrijednosti do 15.000,00 eura, prešla vrijednost ugovora od 15.000,00 eura bez PDV-a,

           2. za ugovor o jednostavnoj nabavi robe i usluga čija je procijenjena vrijednost nabave bila jednaka ili manja od 25.000,00 eura, prešla vrijednost ugovora od 25.000,00 eura bez PDV-a, a postupak nije proveden javnom objavom u EOJN-u,

          3. za ugovor o jednostavnoj nabavi radova čija je procijenjena vrijednost nabave bila jednaka ili manja od 45.000,00 eura, prešla vrijednost ugovora od 45.000,00 eura bez PDV-a, a postupak nije proveden javnom objavom u EOJN-u,

         4. u svakom slučaju prešla zakonski prag za primjenu javne nabave.


RAZLOZI ISKLJUČENJA PONUDITELJA, UVJETI SPOSOBNOSTI I JAMSTVA

Članak 36.

U postupku jednostavne nabave roba, usluga i radova te projektnih natječaja za iznos procijenjene vrijednosti jednake ili veće od 9.000,00 eura, Naručitelj može odrediti osnove za isključenje ponuditelja uz odgovarajuću primjenu odredbi članka 251. do 255. Zakona o javnoj nabavi.

U postupku jednostavne nabave roba, usluga i radova te projektnih natječaja za iznos procijenjene vrijednosti jednake ili veće od 9.000,00 eura, Naručitelj može odrediti dodatne uvjete sposobnosti ponuditelja uz odgovarajuću primjenu odredbi članka 256. do 259. Zakona o javnoj nabavi.

U postupku jednostavne nabave roba, usluga i radova te projektnih natječaja za iznos procijenjene vrijednosti jednake ili veće od 9.000,00 eura, Naručitelj može, uz odgovarajuću primjenu odredbi članka 214. do 217. Zakona o javnoj nabavi, kao uvjet odrediti da gospodarski subjekti dostave dokaze o jamstvu za ozbiljnost ponude, jamstvu za uredno ispunjenje ugovora, jamstvu za uredno ispunjenje ugovora, jamstvu za otklanjanje nedostataka u jamstvenom roku i jamstvu o osiguranju za pokriće odgovornosti iz djelatnosti.


ZAVRŠNE ODREDBE

Članak 37.

(1) Ovaj Pravilnik, kao i sve njegove daljnje izmjene i dopune, objavljuje se na internetskim stranicama Naručitelja te se čini dostupnim u EOJN-u.

(2) Stupanjem na snagu ovog Pravilnika stavlja se van snage Pravilnik o postupku jednostavne nabave u Državnoodvjetničkom vijeću broj: DOV-139/2023 od 13. rujna 2023.   

(3) Postupci jednostavne nabave pokrenuti prije stupanja na snagu ovog Pravilnika dovršit će se prema odredbama Pravilnika koji je bio na snazi u trenutku pokretanja postupka.

Članak 38.

Ovaj Pravilnik stupa na snagu 1. rujna 2026. kada prestaje važiti Pravilnik o provedbi
postupka jednostavne nabave broj: DOV-139/2023 od 13. rujna 2023.   



     PREDSJEDNICA 
DRŽAVNOODVJETNIČKOG VIJEĆA

     Željka Mostečak

